Ekonomio di Libia

L'ekonomio di Libia, qua dependas forte de l'exportaci di naturala gaso e petrolo, subisis nova diminuto en 2015 (6.4% relate a l'antea yaro) pro la basa preci di petrolo en l'internaciona merkati - la maxim basa preco en sep yari. La lando duras subisar l'efekti di konflikti e nestabilesi pos la falo dil rejimo di Qaddafi, e l'ekonomio anke diminutis plu kam 13% en 2013 e plu kam 19% en 2014. Petrolo reprezentas 95% de lua exportaci e cirkume 65% de TNP.

Lua mikra habitantaro e la revenui kun l'exportaco di petrolo posibligas Libia havar un ek la maxim granda TNP po persono de Afrika, quankam ol diminutis de US$ 24.700 en 2012 a US$ 15.800 en 2014 e US$ 14.600 en 2015. Dum la yari 2000a, Libia trairis ekonomikala reformi, kom parto di kampanio por reintegrigar la lando en mondala komerco. Konseque, Unionita Nacioni abolisis sancioni kontre Libia en 2003.

Quankam agrokultivo reprezentas la duesma maxim importanta ekonomial agado di Libia, la klimato e la povra suli diminutas la produktado. Nur 25% de la nutrivi bezonata produktesas en Libia, e lando importacas la maxim multa nutrivi quin ol konsumas. La kresko di la habitantaro e di la revenuo augmentis la demando. Dum la rejimo di Qaddafi, konstruktesis la projeto nomizita "granda artificala fluvio", qua uzis aquo del subsulo di Sahara por posibligar l'irigaco. Dum recenta yari, kolokesis multa pekunio en projeti por dessalizar l'aquo de Mediteraneo e satisfacar la kresko di la demando.

Publika sektoro kreskis forte dum recenta yari e duras kreskar. En 2014 la maxim multa laboristi recevis salario de la guvernerio. Segun The World Factbook, servadi reprezentis 58% de la TNP en 2015.

Referi

Kategorio:Libia
Libia